Liittovaltion hallinto on suljettu neljä kertaa vuoden 1990 jälkeen. Viimeksi näin kävi vuonna 2013.

Yhdysvalloissa liittovaltion hallinto on suljettu sen jälkeen, kun republikaanit ja demokraatit eivät päässeet yhteisymmärrykseen budjettiratkaisusta.

Hallinto sulkeutui, kun senaatti ei hyväksynyt edustajainhuoneen jo aiemmin hyväksymää väliaikaisratkaisua, joka olisi pitänyt hallinnon pyörät pyörimässä helmikuun puoliväliin asti.

Sovun esteenä oli ennen kaikkea kiista Daca-siirtolaisuusohjelmasta, joka on sallinut satojen tuhansien laittomasti maahan tulleiden lasten opiskella ja työskennellä Yhdysvalloissa. Trumpin hallinto haluaa lakkauttaa ohjelman.

Kun tieto hallinnon sulkeutumisesta tuli, Trumpin hallinto hyökkäsi demokraatteja vastaan syyttämällä näitä "lainkuuliaisten kansalaisten ottamisesta panttivangeiksi".

Noin 800 000 julkisten alojen työntekijää jää pois töistä siihen saakka, kunnes uudesta rahoituksesta päästään sopuun.

Ylen Washingtonin-kirjeenvaihtajan Mika Hentusen mukaan välttämättömät toiminnot, kuten sairaalat, poliisi, posti, ilmavalvonta ja sähkönjakelu on varmistettu.

Sen sijaan lukuisat valtion virastot sulkeutuvat.

Puolustusministeri Jim Mattis arvioi, että puolustusvoimien palveluksessa työskentelevistä noin puolet jää kotiin – ja ilman palkkaa siltä ajalta. Myös esimerkiksi verovaroin toimivat museot ja kansallispuistot suljetaan.

Lue myös:

Mikä on Trumpin lakkauttama DACA? Yhdysvaltain poliitikot kiistelevät satojen tuhansien siirtolaisnuorten kohtalosta

USA:ssa satojen tuhansien nuorten maahanmuuttajien amerikkalainen unelma vaakalaudalla: ”Rakastan tätä maata, kunpa sekin rakastaisi minua”

Lähteet: Reuters, STT